b'\n_START_ARTICLE_\nSolo\n_START_PARAGRAPH_\nSolo\xc2\xa0\xe2\x80\x93 muzikos atlikimo b\xc5\xabdas, kai groja ar dainuoja vienas atlik\xc4\x97jas, vadinamas solistu. Solo taip pat vadinamas \xc5\xa1itaip atliekamas muzikos k\xc5\xabrinys ar jo atkarpa. Solistas muzikuoja vienas: kartais jam pritaria akomponiatorius ar orkestras. Lietuvi\xc5\xa1kai kartais vietoj \xe2\x80\x9egroti solo\xe2\x80\x9c pasakoma \xe2\x80\x9esoliuoti\xe2\x80\x9c. Terminas yra kil\xc4\x99s i\xc5\xa1 itali\xc5\xa1ko \xc5\xbeod\xc5\xbeio, rei\xc5\xa1kian\xc4\x8dio \xe2\x80\x9evienas, vienas pats\xe2\x80\x9c.\n_START_SECTION_\nSolo klasikin\xc4\x97je muzikoje\n_START_PARAGRAPH_\nSolo k\xc5\xabriniai da\xc5\xbeniausiai ra\xc5\xa1omi instrumentams, kuriais galima i\xc5\xa1gauti kelis garsus, akordus vienu metu, pavyzd\xc5\xbeiui, fortepijonui, vargonams, klavesinui, arfai. Tokiems instrumentams kaip fleita ar smuikas da\xc5\xbeniausiai pritariama fortepijonu ar kitais instrumentais, ta\xc4\x8diau ir jiems yra solo k\xc5\xabrini\xc5\xb3, pavyzd\xc5\xbeiui, J. S. Bacho partitos smuikui ar siuitos violan\xc4\x8delei. Kartais prie k\xc5\xabrinio pavadinimo pridedamas ir \xc5\xbeodis \xe2\x80\x9esolo\xe2\x80\x9c, pavyzd\xc5\xbeiui, \xe2\x80\x9eFantazija fleitai solo\xe2\x80\x9c._NEWLINE_Koncertas\xc2\xa0\xe2\x80\x93 tai muzikos \xc5\xbeanras, kai vienas ar keli atlik\xc4\x97jai groja pritariant orkestrui. K\xc5\xabrinio atkarpos, kai i\xc5\xa1keliamas solistas (solistai), yra vadinami solo (atkarpos, kai groja visas orkestras,\xc2\xa0\xe2\x80\x93 tutti). Koncerte solo kartais groja ne tik pagrindinis solistas, bet ir kas nors i\xc5\xa1 orkestro, pavyzd\xc5\xbeiui, atkarpa, kai turi skamb\xc4\x97ti tik vienas smuikas._NEWLINE_Solo taip pat vadinamos k\xc5\xabrinio atkarpos, kai i\xc5\xa1 keli\xc5\xb3 t\xc4\x85 pat\xc4\xaf bals\xc4\x85 grojan\xc4\x8di\xc5\xb3 orkestrant\xc5\xb3 lieka groti tik vienas. Pavyzd\xc5\xbeiui, visame orkestre lieka groti vienas smuikininkas, vienas altininkas ir vienas violan\xc4\x8delininkas._NEWLINE_Vokalin\xc4\x97je muzikoje taip pat yra solo atkarp\xc5\xb3, pavyzd\xc5\xbeiui, solo partijos chorui skirtuose k\xc5\xabriniuose ar arijos operose.\n_START_SECTION_\nSolo d\xc5\xbeiaze\n_START_PARAGRAPH_\nD\xc5\xbeiazo kompozicijose kaitaliojasi atkarpos, kai groja visas ansamblis ir tik vienas atlik\xc4\x97jas (kiti negroja arba tik jam pritaria). Da\xc5\xbenai solo yra improvizuojami.'